আজি ব্ৰহ্মপুত্ৰৰ বুকুত সংঘটিত হয় এক ভয়ংকৰ নাও দুৰ্ঘটনা। ব্ৰহ্মপুত্ৰৰ প্ৰচণ্ড ঢৌ আৰু সোঁতত নিয়ন্ত্ৰণ হেৰুৱাই ব্ৰহ্মপুত্ৰৰ বুকুত উবুৰি খাই পৰে হাত নাওখন আৰু লগতে নাৱত থকা পাঁচ জন লোকো নদীত পৰে।
উল্লেখযোগ্য যে পুৱা ৯.৩০ বজাত মাজুলীৰ পৰা 'জলতৰী' নামৰ ফেৰিখনে যাত্ৰী লৈ ১১-০৫বজাত নিমাতী ঘাটত উপস্থিত হোৱাৰ কিছু সময়ৰ পাছত নদীৰ মাজৰ পৰা কোনো ব্যক্তিৰ চিঞৰা শুনি ফেৰীখনে যাত্ৰীসকলক নিমাতী ঘাটত নমাই চিঞৰৰ উৎস বিচাৰি যায়।
আৰু নদীৰ মাজত পাঁচগৰাকী লোকসহ এখন হাতনাও ডুব যোৱা দেখি তত্ক্ষণিকভাৱে সেই স্থানত উপস্থিত হৈ 'জলতৰী'ৰ কৰ্মচাৰীসকলে তত্পৰতাৰে লাইফ জেকেটৰ সহায়ত লোক কেইজনক জীৱন্তে উদ্ধাৰ কৰিবলৈ সক্ষম হয়।
'জলতৰী'ৰ কৰ্মচাৰীসকলে এই সাহসৰ পৰিচয় দিয়াৰ বাবে সকলোৱে শলাগ লোৱাৰ উপৰি স্বত্বাধিকাৰী দেৱজিত্ দত্তই ব্যক্তিগতভাৱে কৰ্মচাৰীসকললৈ দহ হাজাৰ টকাৰ পুৰস্কাৰ দিয়াৰ কথা ঘোষণা কৰে।
আনহাতে দুৰ্ঘটনাত পতিত নাওখন মাজুলী জেংৰাইমুখৰ পৰা গাখীৰ লৈ যোৰহাটলৈ বুলি গৈছিল। দুৰ্ঘটনাত পতিত লোক কেইজন হল মাজুলীৰ জেংৰাই আৰু ফুলনিৰ অজিত ঘোচ, মদন পেগু, প্ৰাঞ্জল কুলি, চিৰকুমাৰ পেগু আৰু মাচং দলে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
